


ŽIVOTOPIS MILOVANA ĆULAFIĆA 


This autobiographical record of Milovan Ćulafić shows the 
fate of a Montenegrin communist who was imprisoned on Goli 
Otok because of his convictions, and who later fled to Albania. 
With its documentary value, this story describes in a special 


way the circumstances and people of this particular period. 


Rođen sam 30. avgusta 1904. godine u selu Luge, srez 
Andrijevica, Crna Gora, Jugoslavija. Po narodnosti sam 
Crnogorac. Po zanimanju sam zemljoradnik. Odnjivljen sam na 
selu u dosta siromašnoj porodici. Moji roditelji su se bavili 
zemljoradnjom. Završio sam tri razreda osnovne škole. Školu 
nijesam produžio uzrokom Prvog svjetskog rata. Iako nijesam 
nastavio školovanje, kao mlad volio sam da čitam knjige kada 
sam god imao vremena. 

Političkim radom sam se počeo baviti 1920. godine. Tada su u 
Jugoslaviji bile dozvoljene sve partije i bili su slobodni izbori. 
Moj rođak, Đorđije Ćulafić, tadašnji student prava, bio je 
kandidat za poslanika, na listi Republikanske stranke. On me je 
upoznao sa programom Republikanske stranke. Ja sam tada 
čitao novine, proglase, brošure te stranke. Ja sam tada smatrao 
da je Republikanska stranka najbolja i da sam u političkom 
životu pripadnik Republikanske stranke. Kasnije mi je pomenuti 

rođak dao da čitam knjige o Francuskoj revoluciji i ja sam došao 
do ubjeđenja da se i silom može svrgnuti jedan monarhistički 
režim. Zato sam, naročito među omladinom, govorio o Pariskoj 
komuni i popularisao sam Republikansku stranku. Pošto je 
poslije 1921. g. ukinuta Republikanska stranka i kada sam 
kasnije postao punopravan da uzmem učešće u izborima, ja 
nijesam htio izaći na izbore, niti sam glasao. 

U razgovor sa mojim prijateljom Milenkom Komatinom, 
tadašnjim svršenim pravnikom, koji je po političkom ubjeđenju 
tada pripadao Demokratskoj stranci, jer kod njega nije imalo 
revolucionarnog duha, došao sam 1928. godine. Razgovarali 
smo o političkim strankama u Jugoslaviji i u svijetu. 
Gorepomenuti mi je objašnjavao da je za radnike i seljake 
najbolja komunistička partija. Objašnjavao mi je o poretku u 
Sovjetskom Savezu i da se Komunistička partija nalazi u 
ilegalstvu u Jugoslaviji i da je van zakona. 

Od tada sam se zainteresovao za Komunističku partiju. Iste 
godine sam se povezao sa mojim rođakom Miletom Ćulafićem, 
tadašnjim studentom, i on mi je rekao da možemo doći do 
ilegalne literature kod njegove tetke, žene profesora Stanoja 
Gilića, bivšeg poslanika na listi Komunističke partije u 1920. 
godini u Peći. Mi smo se dogovarali da Mileta ide s vremena na 
vrijeme u Peć i da im prebacuje ilegalnu literaturu. Početkom 
1929. godine ja sam počeo da čitam ilegalnu marksističko- 
lenjinističku literaturu. 

Poslije diktature koju je 1931. godini bio zaveo, kralj 
Aleksandar je raspisao izbore u kojima nijesu mogle da 
učestvuju političke stranke u Jugoslaviji sem jedna lista koju je 
tada nosio tadašnji pretsjednik vlade Petar Živković. Ja sam na 
tim izborima apstinirao. Tada mi je sreski načelnik zaprijetio da 
će me uhapsiti, ali tada do toga nije došlo. 

Godine 1932. izbile su demonstracije na Pravnom fakultetu u 
Beogradu protiv vlade Petra Živkovića. Po naređenju vlade 

Milovan Tatko Ćulafić 
(1904-1987) 


policija je nasrnula na autonomiju Pravnog fakulteta. Studenti 
su bili rastjerani u svoja rodna mjesta, a fakultet je bio zatvoren. 
Ja sam se tada bio upoznao sa mojim zemljacima studentima 
koji su tada bili došli iz Beograda. Zajednički smo vodili 
propagandu među narodom, a naročito među omladinom. 
Krajem 1932. godine sa još jednim drugom, studentom, bio sam 
uhapšen od strane policije u Andrijevici. Ali, na intervenciju 
mojih prijatelja, poslije tri dana boravka u policijskom zatvoru 
bio sam pušten. Od tada me je policija bila stavila pod nadzor i 
kontrolu. 

U 1933. godini uhapsio me je sreski sud i u zatvoru sam ostao 
3 mjeseca, ali ne zbog propagande, nego se bila desila u našem 
selu neka paljevina šumska i državni tužilac sreza, koji me je 
poznavao još ranije, iz pakosti me je stavio u istražni zatvor. 
Tužilac mi je rekao da su komunisti morali izvršiti ovu 
paljevinu. 

U tim godinama u srezu Andrijevičkom nije postojalo 
partijskih organizacija (komunističkih) i mi, nekoliko drugova, 
smo se sastajali u samostalne (divlje) grupe. Ja sam se bio 

povezao u Beranama sa drugovima: Božom Milačićem i 
Svetozarom Popovićem (oba poginuli u NOB) i od njih sam 
dobijao ilegalni materijal za čitanje. 

U Andrijevačkom srezu prvi put se oformila komunistička 
partijska organizacija i ja sam organizovan za člana Partije 15. 
septembra 1935. godine. Nas članova Partije bilo je u srezu 
svega sedam. U Partiju me je primio Manojlo Vlahović, tadašnji 
student prava, prvi sekretar Sreskog komiteta Komunističke 
partije za naš Srez. 

U 1938. 1 1939. godini naša partijska organizacija je 
učestvovala na opštinskim i na poslaničkim izborima na listi 
udružene opozicije. Mi, komunisti smo tada bili dobili direktivu 
od Pokrajinskog komiteta KPJ za Crnu Goru da se svojim radom 
što više zauzmemo za agitaciju i propagandu i da se stavimo na 
čelo udružene opozicije u političkoj borbi protiv vladine stranke 
(JRZ — Jugoslovenska radikalna zajednica). 

1939. godine održana je Sreska partijska konferencija u mojoj 
kući, na kojoj je bio prisutan i član Pokrajinskog komiteta za 
Crnu Goru drug Božo Ljumović. Na toj konferenciji je bilo 
riješeno da se formira Radničko-seljačka stranka i da posebno 
izlazi na buduće opštinske i parlamentare izbore. Formiran je 
sreski odbor stranke od tri člana i ja sam izabran u taj odbor. 

Još 1938. godine u našem srezu Partija se je omasovila i 
članstvo Partije prilično poraslo. Bio sam sekretar partijske 
ćelije u mom selu, a 1939. godine sam izabran za člana 
Opštinskog komiteta Partije. 

Uoči Prvog maja 1940. godine bili su rastureni ilegalni 
proglasi Centralnog i Pokrajinskog komiteta Partije po svim 
javnim mjestima. Pošto sam ranije bio kompromitovan, policija 
me je lišila slobode i privela me u policijsku stanicu u 
Andrijevicu, premlatila me i mučila, da bi od mene iznudila da 
priznam da sam ja bio učesnik u rasturanju proglasa 
Komunističke partije ili da odam ostale drugove. Ja sam bio 

uporan i ništa nijesam htio priznati, niti sam koga odao. Poslije 
tri dana mučenja u policiji sproveli su me u zatvor. Na 
saslušanju u sreskom načelstvu ništa nijesam priznao i poslije 
dva mjeseca boravka u zatvoru Sreskog načelstva sproveli su me 
u zatvor Okružnog suda u Beranama. Državni tužilac pri 
Okružnom sudu me je saslušavao nekoliko puta i pošto ja 
nijesam ništa priznao moj je predmet upućen Sudu za zaštitu 
države u Beograd. Po mom predmetu u Beogradu zainteresovao 
se advokat Bora Prodanović iz Beograda koga ja nijesam 
poznavao. On me je obavijestio preko tadašnjeg advokata 
Radonje Golubovića koji je živio u Beranama da će moj 
predmet zastupati pred Sudom za zaštitu države u Beogradu. 
Poslije dva i po mjeseca boravka u sudskom zatvoru u 
Beranama, Sud za zaštitu države iz Beograda pustio me iz 
zatvora. 

Kada su Njemci 6. aprila 1941. godine napali na Jugoslaviju, 
ja sam bio mobilisan. Moj vojnički raspored bio je u tovarnim 
vodovima kod Danilovgrada u Crnoj Gori. U toj jedinici sam 
ostao do kapitulacije Jugoslavije 16. aprila 1941. godine. 16. 
aprila italijanske motorizovane jedinice stigle su u Danilovgrad. 
Tadašnji jugoslovenski oficiri naredili su svima našim vojnicima 
da polože oružje, i ja sam, a bilo je još mnogo drugova, 
samoinicijativno uzeo pušku, nekoliko bombi i druge municije 
koliko sam mogao nositi i pošao prijekim putem preko planina 
kući. Računao sam da će narodi Jugoslavije povesti borbu protiv 
okupatora. Kada sam stigao u moje rodno selo živio sam 
poluilegalno, jer sam računao, pošto sam ranije bio 
kompromitovan kao komunista da preko italijanskih špijuna 
mogu biti uhapšen. U to vrijeme samoinicijativno smo održali 
sastanak Opštinskog komiteta Partije i donijeli odluku da 
članovi Partije u svim ćelijama prikupljaju što više oružja i 
municije, da se to što više sakriva i čisto održava. Ja sam tada 
zajedno sa drugom Vasom Ćulafićem za svoj novac kupio 1 

puškomitraljez i dvije puške sa 2000 metaka. Još sa nekim 
drugovima iz našeg sela kupili smo 1 radio-aparat i nabavili 1 
teški mitraljez. 

Kada su Njemci napali na Sovjetski Savez, meni je bilo jasno da 
će narod Jugoslavije dignuti se u borbu protiv okupatora i postavili 
smo pred članovima Partije da što aktivnije pripremaju oružje. 

Uoči 13. jula 1941. godine dobili smo direktivu od Sreskog 
komiteta Partije da treba otpočeti sa ustankom na okupatore. Ja 
sam kao sekretar Partijske ćelije u mom selu hitno održao 
sastanak. Donijeli smo odluku da se u selu održi konferencija 
svih onih koji mogu nositi oružje. Na konferenciju su došli svi 
ljudi iz sela i poslije upornog ubjeđivanja formirali smo četu za 
borbu protiv okupatora. To je učinjeno i u ostalim selima. Mi 
smo u toku noći podnijeli izvještaj Sreskom komitetu Partije da 
je ljudstvo organizovano za borbu. Sjutra dan se povela borba u 
Andrijevici i Murinu. Okupator je predao oružje. 

Poslije 20 dana držanja slobodne teritorije okupator je 
preduzeo jaku ofanzivu sa sve četiri strane na oslobođenu 
teritoriju. Ja sam u tim borbama učestvovao: na Čakoru, 
Brezojevicama, Murinu i Kruševu. Okupator je bio mnogo 
nadmoćniji, a peta kolona je kod nas aktivno razbijala naše 
redove. Naše jedinice su se povlačile u planine i okupator je 
ponovo zaposjeo oslobođenu teritoriju. Pošto se narod i ostala 
vojska vratili svojim kućama, ja i ostali članovi Partije ostali 
smo u malim vojničkim jedinicama ilegalno. Ja, kao i ostali 
članovi Partije, kretao sam se pod oružjem kroz sela u našem 
mjestu. Imali smo zadatak da se podigne moral kod naroda, 
govorili smo da će Crvena Armija pobijediti i da se treba ponovo 
pripremati za borbu protiv okupatora. 

Krajem 1941. godine peta kolona u našem mjestu je bila sve 
aktivnija i formirala se četnička organizacija. Tada se pred 
članovima Partije postavilo da likvidiraju izrazite petokolonaše. 
Ja sam u likvidaciji petokolonaša uzimao učešće nekoliko puta. 

Gornje Luge, zima 1944. 
sa familijom ispred porodične kuće 


Krajem 1941. godine formirani su partizanski odredi u našem 
mjestu i vodili su borbu protiv Italijana i četnika. Ja sam u tim 
akcijama skoro svakodnevno učestvovao. 23. februara 1942. 
godine došao je iz Andrijevice jedan specijalni italijanski 
bataljon i Italijani su moju kuću, kao i kuću jednog mog rođaka, 
prvo opljačkali pa poslije zapalili. U to vrijeme za moju 
porodicu je bila vrlo teška situacija. U našem mjestu je snijeg 
bio veliki, a moju porodicu niko od ostalih seljaka nije smio da 
primi u svoju kuću. Ostali članovi Partije, kao i partizani iz 
odreda masovno su se predavali četnicima i legalizovali se. U to 
vrijeme jedan dio članova Sreskog komiteta se predao četnicima 
i Italijanima. Direktive od Partije nije bilo nikakve i pošto su se 
većina članova Partije predali, četnička organizacija je vršila 
pritisak i na mene da se predam. Ja sam se tada odlučio da 
pođem u šumu. Tako smo ja i još 8 drugova iz sela Ulotine 





www. maticacrnogorska.me MATICA, br. 84, zima 2020. 325 


Životopis Milovana Ćulafića 





živjeli u šumi. Četnici su bili blokirali sva sela i prilazak je bio 
onemogućen. Tako smo se mi nalazili u teškoj situaciji, ali smo 
se ipak probijali i povezivali sa seljacima-mještanima i politički 
objašnjavali nastalu situaciju. 

U junu mjesecu 1942. godine samoinicijativno smo se 
povezali sa drugim partizanskim grupama koje su se nalazile u 
Andrijevačkom srezu. U prvoj polovini mjeseca jula došao je 
kod naše grupe sekretar Okružnog komiteta Partije i prenio nam 
je partijske zadatke. U drugoj polovini 1942. godine ja i moja 
grupa smo šire postavili političku djelatnost i neprestano smo 
radili sa ljudima u nekoliko dotičnih sela. 

Krajem 1942. godine i početkom 1943. godine s obzirom da je 
snijeg bio veliki, danju smo živjeli u zemunici a noću smo 
dolazili u dotična sela radi političkog rada. Prvoga marta 1943. 
godine odlukom sekretara Okružnog komiteta Partije pošao sam 
na politički rad u drugu opštinu. 

Prvoga maja 1943. godine formiran je jedan partizanski 
bataljon od ilegalaca, taj se bataljon zvao Andrijevičko-beranski 
bataljon. U tom bataljonu ja sam bio određen od strane 
Okružnog komiteta Partije za komesara prve čete. Taj je bataljon 
u toku 1943. godine odigrao značajnu ulogu na teritoriji 
beranskog i andrijevičkog sreza u likvidiranju italijanskih 
špijuna i istaknutih petokolonaša. On je vodio skoro 
svakodnevnu borbu, napadajući italijanske i četničke jedinice. 
Septembra mjeseca u jednoj prilično velikoj borbi sa četnicima 
i italijanskim fašistima bio sam ranjen. Istih dana partizanske 
jedinice su oslobodile Kolašin, te sam bio poslat u Kolašin u 
bolnicu na liječenje. U Kolašinu sam ostao 20 dana. Tada je na 
oslobođenu teritoriju oko Andrijevice i Berana nastupila jaka 
nemačka ofanziva. Ja sam tada tražio od ljekara u Kolašinu da 
mi dozvoli da pođem iz bolnice za Andrijevicu. Ljekar se nije 
složio sa mojim zahtjevom jer mi rane još nijesu bile zarasle i 
onda sam ja bez znanja ljekara pošao za Andrijevicu. U 

Crnogorci u Albaniji, Elbasan 1965. 
s lijeva: Čedo Ćulafić, Boro Šoškić, Krsto Šoškić, Milovan Tatko 
Ćulafić, Milo Šoškić, Dobrilo Šoškić i Vlado Ćulafić 


Andrijevici je nastupilo povlačenje partizanskih jedinica i ja 
sam se povlačio sa Drugom dalmatinskom brigadom do sela 
Lubnica više Berana. Tada me je pozvao sekretar Okružnog 
komiteta Partije i saopštio mi da se vratim na okupiranu 
teritoriju, radi političkog rada. Poslije kratkog vremena teritorija 
Andrijevice bila je oslobođena od Njemaca. Ja sam tada 
postavljen za komesara mobilne čete pri komandi mjesta. 

Početkom novembra 1943. godine Okružni komitet partije me 
je kooptirao za člana Sreskog komiteta Partije u Andrijevici. Na 
toj dužnosti sam ostao do 25. februara 1944. godine. Tada sam 
odlukom Pokrajinskog komiteta Partije za Crnu Goru kooptiran 
za sekretara Sreskog komiteta Partije u Andrijevici. 

Čitava moja porodica aktivno je učestvovala u oslobodilač- 
kom ratu, bilo sa puškom u ruci, bilo materijalno. Jedna ćerka 
mi je poginula na Sremskom frontu 1944. godine. Ona se 
nalazila u Osmoj crnogorskoj brigadi. 

Prvoga marta 1944. godine određen sam od strane 
Pokrajinskog komiteta Partije za Crnu Goru na jedan kratki 

partijski kurs u Kolašinu. Poslije završetka kursa vratio sam se 
na istu dužnost u Andrijevici. Na dužnosti sekretara Sreskog 
komiteta Partije sam ostao sve do 1. januara 1948. godine. U 
poslijeratnom vremenu imao sam dužnosti: sekretar Sreskog 
komiteta Partije, predsjednik Sreskog odbora Narodne vlasti, 
predsjednik Sreskog odbora Narodnog fronta, predsjednik 
Sreskog odbora Saveza boraca, član Izvršnog odbora Narodnog 
fronta za Crnu Goru, član Izvršnog odbora Saveza boraca za 
Crnu Goru, narodni poslanik Narodne skupštine Crne Gore. 

Prvog januara 1948. godine odlukom Pokrajinskog komiteta 
Partije za Crnu Goru određen sam u Srednju partijsku školu na 
Cetinju. Škola je trebalo da traje godinu dana. Međutim, školska 
godina je trajala do 20. oktobra. U školi sam bio izabran za 
sekretara partijske ćelije srednje i niže partijske škole. 

U školi me je zatekla Rezolucija Informbiroa. Tada su za mene 
nastupili najteži dani u mom životu. Pokrajinski komitet 
saopštio mi je da treba da se prorade pisma koja su izmijenjena 
između Staljina 1 Tita i da se proradi Rezolucija Informbiroa. Ja 
sam zakazao partijsku konferenciju radi prorade pisama i 
Rezolucije. Na tom sastanku je bio prisutan i jedan član 
Pokrajinskog komiteta za Crnu Goru. Ovaj član Pokrajinskog 
komiteta mi je saopštio da na sastanku treba da se napiše 
rezolucija u kojoj će se oštro osuditi stav Boljševičke partije na 
čelu sa Staljinom i Informbiro komunističkih i radničkih partija. 

Ja se sa tim stavom nijesam složio i moja umjerena diskusija 
na sastanku ćelije pokolebala je većinu učesnika škole. Pošto je 
trebalo da se izabere jedna komisija od svih učenika i nastavnika 
da se napiše pomenuta rezolucija, ja sam predložio pet drugova 
za koje sam unaprijed znao da su za Rezoluciju Informbiroa. 
Posebno sam pozvao drugove koji su izabrani u komisiju i rekao 
im da treba napisati rezoluciju vrlo blagu, da ne treba napadati 
Staljina i Informacioni biro. Komisija je to na moj zahtjev i 
učinila. Kada je vidio situaciju, delegat Pokrajinskog komiteta 

napustio je konferenciju na pola rada i saopštio Pokrajinskom 
komitetu o mom stavu u školi. Mi smo poslali rezoluciju 
Pokrajinskom komitetu i ona je trebalo da bude objavljena u 
novinama. Međutim, Pokrajinski komitet nije se složio sa našom 
rezolucijom i istu nam je povratio natrag, s tim da napišemo 
drugu, koja će biti oštrija prema rukovodstvu Boljševičke 
partije. Ja sam ponovo sazvao partijsku konferenciju, ali sam 
unaprijed pripremio drugove koji kroz diskusiju ne treba da se 
slože sa pisanjem druge rezolucije, a predložio sam 
nastavnicima i studentima da Pokrajinskom komitetu povratimo 
rezoluciju koja je bila pisana prvoga dana. Rekao sam da mi 
smatramo da je rezolucija koja je bila napisana prvog dana 
pravilna i objektivna. Bilo je glasanje i moj predlog je dobio 
većinu glasova. Tako smo ponovo povratili Pokrajinskom 
komitetu rezoluciju, koju smo bili napisali prvog dana. Poslije 
toga članovi Pokrajinskog komiteta su prema meni bili mnogo 
naljućeni. U tom međuvremenu mene je partijska organizacija u 
Andrijevici izabrala za delegata za Peti kongres Partije u 
Beogradu. Ja sam prisustvovao Kongresu. 

Poslije mog povratka sa kongresa ja sam nastavio sa učenjem 
u školi. U to vrijeme ja sam imao pet drugova sa kojima sam bio 
povezan i intimno razgovarao po pitanju rezolucije. Imao sam u 
školi i radio-aparat te smo nas pet drugova slušali radio-stanice 
demokratskih zemalja. U to vrijeme je nastupilo u Crnoj Gori 
djelimično hapšenje. Ja sam tada predviđao da se može desiti da 
i mene uhapse. Kada smo završili partijsku školu 20. oktobra 
pozvao me Centralni komitet za Crnu Goru, da se kod njih 
raskritikujem i da rečem o svom stavu. Ja sam rekao da mi u 
početku nije bilo jasno, ali da se sada slažem sa našim CK. Oni 
su mi saopštili da idem na dužnost u Andrijevicu, ali da ne mogu 
biti sekretar Sreskog komiteta Partije, nego da budem član 
Sreskog komiteta, a da zadržim druge dužnosti koje sam ranije 
imao. 

Tada su izričito rekli da to ne zaslužujem. Ja sam pošao na 
odmor od 25 dana kod moje porodice. U to vrijeme dok sam ja 
bio na odmoru došao je jedan čovjek iz Centralnog komiteta u 
Andrijevicu i saopštio Sreskom komitetu da je CK povukao 
raniju odluku za Milovana Ćulafića i da Milovan treba da ostane 
za sekretara Sreskog komiteta Partije, jer se nadaju, kako je on 
rekao, da će se popraviti. Na dužnost u Andrijevici sam došao 
15. novembra 1948. godine. U Andrijevici sam bio intiman i 
intimno razgovarao o Rezoluciji Informbiroa i greškama 
Jugoslovenskog CK sa drugovima iz Sreskog komiteta: 
Milanom Novovićem, Draškom Lakićevićem, Vasom 
Ćulafićem i Vidom Novović. Moj se rad osjećao iako sam ja 
nastojao da se prikrijem, jer sam politički rad u srezu sa moje 
strane potpuno bio zapostavio. 

U to vrijeme došao je u Andrijevicu Radomir Milić, član 
Kadrovskog odjeljenja CK za Crnu Goru. On mi je tom prilikom 
rekao da treba da se oformi jedan ilegalni odbor za Crnu Goru. 
Prema njegovim riječima, taj je odbor trebao da bude od 
najsigurnijih ljudi u Crnoj Gori. On mi je po imenu rekao koji 
su to ljudi koji trebaju da uđu u taj odbor. Dalje je rekao da ima 
mogućnosti da se uspostavi ilegalna veza sa ljudima u 
Beogradu, odakle bi dobijali direktive i materijal. Sastanke smo 
trebali održavati na ilegalan način kada budemo išli na 
zasijedanje narodne skupštine kao poslanici ili kada sekretari 
sreskih komiteta budu išli na partijsko stavjetovanje u Cetinje. 
Rekao mi je i sela kod koga lica treba da se sastajemo, da to ne 
bi niko primijetio. 

Ja sam povjerio Radomiru Miliću da imam namjeru da pređem 
preko granice u Albaniju. Na to mi je on odgovorio da bi bila 
najveća sramota bježati iz zemlje, jer bi to bilo samo spasavanje 
svoje glave. On mi je rekao da treba da se ostane u zemlji, da se 
ilegalno radi i da se u datom momentu treba naći među masama. 
Mene je razgovor sa Radomirom pokolebao, te se u to vrijeme 

nijesam odlučio da pređem u NR Albaniju. 

Sedmog januara 1949. godine u Andrijevicu su došla dva 
člana CK sa Cetinja. Saopštili su mi da treba istog dana da se 
održi sastanak Sreskog komiteta Partije. Ova dva člana CK su 
unaprijed bila razgovarala sa nekoliko članova Sreskog 
komiteta u koje su imali puno povjerenje da treba kroz kritiku 
da se oštro udari na mene, Milana Novovića, Draška Lakićevića 
i Vasa Ćulafića. Ja sam te članove CK pitao kakav treba da bude 
dnevni red sastanka i oni su mi rekli da treba da bude samo 
jedna tačka: kritika i samokritika članova Sreskog komiteta. 
Sastanak je otpočeo i mene su oštro kritikovali članovi Sreskog 
komiteta: Božo Savović, Dobrašin Zogović i Miloš Bulatović da 
sam politički rad u Srezu potpuno zapostavio, da uopšte nikakvu 
borbu ne vodim protiv Rezolucije Informbiroa i da je moj rad 
poslije dolaska iz partijske škole potpuno štetan što se negativno 
odražava na članove Partije u Srezu i na ostale ljude. Milana 
Novovića, Draška Lakićevića i Vasa Ćulafića kritikovali su da 
se striktno vežu za mene, da su nerazdvoijni u društvu sa mnom 
i da se oportunistički drže u odnosu na Rezoluciju Informbiroa. 

Mi smo se uporno branili, odbijali njihovu kritiku. Član 
Politbiroa CK Radomir Komatina rekao nam je da ukoliko mi 
smatramo da smo napadnuti od njih i članova Sreskog komiteta, 
treba da pođemo na Cetinje u CK i da se tamo raskritikujemo. 
Mi smo obećali da ćemo to učiniti. S time je sastanak završen. 
Istog dana u 2 sata poslije podne ja sam se u kancelariji Sreskog 
odbora sastao sa Draškom Lakićevićem i dogovorili smo se da 
ja, Draško i Vaso bježimo preko granice sjutra u 8 sati uveče. U 
Milana Popovića nijesmo imali tada puno povjerenje, pa smo 
riješili ja i Draško kada krenemo da bježimo svratimo kod njega 
i da mu saopštimo o bjekstvu. 

Sjutra dan — 8. januara u 6 sati ujutru došao je kurir i Sreskog 
komiteta na moj stan i saopštio mi da treba dase odmah održi 
sastanak Sreskog komiteta i da su svi drugovi već na okupu. Ja 

sam odmah pošao u Komitet i u isto vrijeme su došli i članovi 
CK i saopštili da smo odlukom CK za Crnu Goru isključeni iz 
Komiteta i članstva Partije: ja, Milan Novović, Draško 
Lakićević i Vaso Ćulafić. Odmah poslije našeg izlaska iz 
Komiteta bili smo lišeni slobode i uhapšeni sva četvorica. 

Napominjem, da od kada sam postao član Komunističke 
partije — 1935. godine, pa sve do dana hapšenja — 8. januara 
1949. godine nijesam bio napravio nikakvu grešku niti sam bio 
kažnjavan od partijskog rukovodstva. 

Istoga dana kada sam bio uhapšen sproveden sam u zatvor u 
Kotoru. U Kotoru sam ostao do prve polovine aprila mjeseca, a 
odatle su nas sve zatvorenike iz Kotora sproveli blizu 
Hercegnovog na poluostrvo zvano Kobila. Dok smo bili u 
zatvoru u Kotoru režim je bio prilično blag, a kada smo došli na 
Kobilu režim nad nama se zaoštrio i milicioneri su počeli 
izvjesne zatvorenike da izvode iz ćelija i da ih tuku. 

Drugovi u ćeliji u kojoj sam se i ja nalazio zavrbovali smo pet 
milicionera te su nam činili izvjesne usluge, tj. obavještavali su 
nas o spoljnoj situaciji, krijući su nam ubacivali novine i duvan. 
Ja sam se takođe povezao sa mjesnim milicionerom koji je bio 
moj zemljak - Albanac iz sela Vusanja kod Gusinja i o ovom 
nijesam bio saopštio mojim drugovima iz ćelije. Ovaj me je 
obavještavao o situaciji i ubacivao mi je novine i duvan podno 
vrata u ćeliji. 

U drugoj polovini juna bio sam sproveden iz zatvora u 
Hercegnovi na saslušanje kod oficira UDB-e. To je bilo prvi put 
da me saslušaju. Saslušavao me Petar Marković, major iz 
centralne UDB-e i ja sam se tada po prvi put iz svoga ubjeđenja 
izjasnio zapisnički da se ne slažem sa našim CK što nijesu pošli 
na sastanak Informbiroa u Bukureštu i drugo da u Partiji nema 
demokratije. 

15. jula 1949. godine zatvorenici sa Kobile — njih oko 350 — 
povedeni su na Goli Otok, a mene i još 45 drugova, koji su bili 

na rukovodećim mjestima u Crnoj Gori ponovo su vratili u 
zatvor u Kotoru. Kada smo se povratili u Kotor prema nama je 
režim bio mnogo oštar. U Kotoru sam ostao sve do 22. februara 
1950. godine. Tada su zatvorenike po ćelijama tukli u svako 
doba. Dok sam bio u zatvoru kod UDB-e nijesam bio više 
saslušavan. 22. februara sproveden sam na Goli Otok. Na Goli 
Otok stigli smo 25. februara ujutro. Režim je u logoru bio vrlo 
težak. Svi smo bili premlaćeni po nekoliko puta. Ja sam na Goli 
Otok pošao u četvrtoj grupi. Prije nas su na Goli Otok dolazile 
još 3 grupe. Određen sam u baraku broj 14. Kod mene su došli 
nekoliko drugova iz Crne Gore sa kojima sam se ranije poz- 
navao. Napominjem imena nekoliko njih: Marijan Lekić, Đoko 
Vojvodić, Golub Tadić, Draško Lakićević i Vaso Ćulafić. Oni su 
mi objasnili o teškom položaju zatvorenika na Golom Otoku i 
rekli da mora svaki da neizbježno revidira stav, da se ne može ni 
jedan izvući da ostane na Golom Otoku, a da ne revidira stav, da 
je njima poznato dosta drugova koji su se u početku uporno 
držali i koji su poslije primijenjenog teškog bojkota bili 
prinuđeni da revidiraju stav. Istih dana me pozvao komandant 
logora, bivši ministar iz Sarajeva Obren Starović i rekao mi je: 
,lako se ne poznajemo Milovane, Crnogorci su mi pričali o tebi 
koji su ranije došli na Goli Otok, pa sam te zato pozvao, a trebaš 
i sam da uvidiš ovu situaciju u kojoj se mi zatvorenici nalazimo 
na Golom Otoku. Nikakvog drugog izlaza nema što neće revidi- 
rati stav svi kažnjenici.“ Ja sam tada i sam uvidio da moram 
birati od dvoje jedno: ili da revidiram stav, što sam smatrao i 
danas isto smatram za veliku sramotu, ili smrt. Poslije razmišl- 
janja od šest dana boravka na Golom Otoku riješio sam se na 
ovo prvo, tj. da revidiram stav. 

Tako poslije 6 dana boravka pozvan sam pred baračnu konfe- 
renciju i pred sobnim starešinom da rečem o onome što sam 
radio poslije Rezolucije Informbiroa. Ja sam im rekao o svojoj 
djelatnosti u partijskoj školi na Cetinju o mojem razgovoru sa 

drugovima na Cetinju 1 to: Milovanom Mandićem, Vasom 
Martinovićem i Blažom Jančićem jer su oni prije mene došli na 
Goli Otok ikazali su mi ranije da su oni iznijeli sve o našim raz- 
govorima. Isto tako sam rekao i da sam razgovarao i sa 
Miloradom Ćulafićem i Vukom Tmušićem, jer mi je moj zeml- 
jak Milorad Vlahović, student prava, rekao da je Milorad 
Ćulafić prilikom iznošenja stava rekao o razgovoru sa mnom i 
sa Vukom Tmušićem. Onda sam ja rekao za pet milicionera koje 
smo bili zavrbovali u zatvoru na Kobili jer su oni bili ranije 
uhapšeni i došli na Goli Otok prije mene. Priznao sam da sam 
bio zapostavio i sabotirao partijski i politički rad u srezu i da 
sam slušao radio-emisije Moskve i drugih demokratskih zemal- 
ja. Nijesam rekao o mom razgovoru sa Radomirom Milićem, tj. 
o formiranju ilegalnog odbora za Crnu Goru. Isto tako nijesam 
rekao o mom razgovoru sa Milanom Novovićem, Vidom 
Popović, Vasom Ćulafićem i Draškom Lakićevićem. Nijesam 
rekao o jednom mom razgovoru sa direktorom gimnazije u 
Kolašinu Jakšom Bulatovićem. Nijesam rekao o vezi sa mili- 
cionerom — Albancom iz Gusinja, koji je bio na službi pri 
zatvoru na Kobili. (nejasno) ove ljude o kojima nijesam rekao 
imao sam čvrsto povjerenje da (nejasno) neće reći o 
razgovorima i vezi sa mnom. Moje je izjašnjenje bilo ubjedljivo 
na konferenciji i pred sobnim starješinom, da sam sve rekao te 
su mi (nejasno) primili, te tako nijesam bio bojkotovan. U to 
vrijeme našu novu grupu su gonili na teške fizičke radove i 
natjerivali da nosimo teške terete, kamenje i (nejasno). Ja sam 
bio fizički jako oslabio, a i premlaćen u putu i prilikom dolaska 
na Goli Otok, tako da nijesam mogao da izdržavam na fizičkim 
radovima. Radio sam 20 dana a onda sam pošao u bolnicu i tamo 
sam ostao 5 dana. Poslije toga, komandant logora Obren 
Starović je rekao mom sobnom starješini Dragu Derkaču da mi 
da neki lakši posao, jer sam fizički mnogo oslabio. Onda mi je 
dat lakši posao. Vodio sam evidenciju alata barake broj 14. Na 

tom poslu sam ostao dva mjeseca. Poslije toga sam bio određen 
u neki kulturni odbor koji je tada bio formiran za čitav logor. 

U tom odboru bilo je nas četiri druga i to: ja, pomoćnik 
ministra unutrašnjih poslova sa Cetinja Novica Rakočević, član 
Oblasnog komiteta Partije iz Banja Luke Dragan Marinović i 
student prava iz Beograda Pero Čobanović. Na tom poslu ostao 
sam 10 dana, ali upravo nijesmo ništa radili. Poslije deset dana 
taj odbor je bio rasformiran. Onda mi je komandant logora, Vojo 
Stupar iz Sarajeva, saopštio da budem zamjenik sobnog 
starješine u baraci broj 8. Na tom poslu ostao sam 7 dana, a onda 
me moj sobni starješina izveo pred konferenciju i rekao da ja 
nijesam dobar radnik i da ne zaslužujem da budem zamjenik 
sobnog starješine. Pošto nijesam mogao da radim fizički, vršio 
sam dužnost higijeničara. Na tom poslu sam ostao 7 mjeseci. 
Onda sam bio kažnjen bojkotom, samo s tom razlikom što sam 
mogao razgovarati sa drugovima. 

Tada sam tjeran na teški fizički rad, proganjan sam kroz 
baračni stroj i premlaćivan po dva puta dnevno, tucao sam 
kamen o kamen, požarčio sam itd. Poslije 40 dana provedenih 
pod kaznom, sobni starješina me je izveo pred konferenciju i 
pozvao me da govorim o mom neprijateljskom radu, ono što 
nijesam rekao prilikom iznošenja stava, kao i o mom 
neprijateljskom djelovanju u logoru, i da rečem zašto se ne 
popravljam. Ja sam pred konferencijom govorio da se ni u čemu 
ne osjećam krivim. Umjesto da mi skinu kaznu meni je 
povećana još 40 dana i tek poslije 80 dana mi je skinuta. Pošto 
sam bio mnogo iznuren i oslabio legao sam u bolnicu i tamo 
ostao mjesec dana. Pošto sam došao iz bolnice pozvao me 
komandant logora, izgrdio me zašto se ne ispravljam, a onda me 
odredio da budem baračni vodnik. Na tom poslu sam ostao 
mjesec dana, a poslije sam uzeo dužnost higijeničara. Na tom 
poslu ostao sam tri mjeseca dana. Poslije sam određen na sječu 
šume u Gorskim Kotarima i pošao sam sa jednom grupom od 

120 ljudi. U toj grupi bio sam kao ekonom mjesec dana, a tri i 
po mjeseca radio sam u kujni kao porcijaš, tj. prao sam porcije. 

Poslije četiri i po mjeseca boravka u šumi naša grupa se 
povratila na ostrvo Grgur u logor. U tom logoru ostao sam dva 
mjeseca dana. Dva mjeseca dana na Grguru bio sam higijeničar 
u baraci. Poslije dva mjeseca dana došao je oficir UDB-e za 
Crnu Goru Radule Popović, koji je bio po činu potpukovnik. On 
me je nagrdio i zaprijetio mi je da ću teško poći sa Golog Otoka. 
Naredio je da ja i još 15 kažnjenika pođemo sa Grgura na Goli 
Otok. U toku deset dana na Golom Otoku nosio sam hranu 
zatvorenicima u upravnu zgradu. Onda sam premješten na rad u 
jednom magazinu na pristaništu i radio sam na čišćenju 
magazina 12 dana. Onda sam određen za skretničara na jednoj 
raskrsnici gdje su se spuštali vagoneti. Na tom poslu radio sam 
osam dana, a onda sam prošao na rad u knjigoveznicu. Tamo 
sam radio 15 dana. Poslije toga sam određen za zamjenika 
sobnog starješine u baraci broj 2. Na toj dužnosti sam ostao 
mjesec dana, tj. do puštanja na slobodu. 

Napominjem da sam za ovo vrijeme išao na raport kod oficira 
UDB-e šest puta i to: jedanput sam išao da molim da mi se skine 
kazna bojkota, a pet puta sam izlazio na raport sa izvještajima na 
pojedine ljude koje sam smatrao da su provokatori i da sa mnom 
razgovaraju da me provociraju. 

Poslije izdržanog vremena pod istragom 18 i po mjeseci i na 
Golom Otoku 27 i po mjeseci, prvog juna 1952. godine pozvao 
me je u upravu oficir UDB-e za Crnu Goru i rekao mi je da iako 
nijesam zaslužio, UDB-a je riješila da me pusti na slobodu i da 
vjeruje da sam ja uvidio svoju grešku koju sam poništio. Dalje 
mi je rekao da ja treba da to opravdam i da se zalažem na svim 
poljima rada i da samo sa aktivnim radom mogu dokazati da 
sam se pokajao od ranijeg neprijateljskog što sam bio za 
Rezoluciju Informbiroa. Rekao mi je da prvenstveno treba da 
radim, tj. da ubijedim svoga sina Čeda da se preda, s tim da mu 

se neće ništa desiti. Dalje mi je rekao da treba da se javim 
sekretaru Sreskog komiteta i to obavezno da bi mogao dati neki 
posao da radim. 

Sa Golog Otoka krenuo sam 1. juna 1952. godine. Poslije mog 
dolaska kući rečeno mi je da se moram javiti u miliciju i u 
Opštinski odbor da bi me registrovali u matične knjige. Poslije 
dva dana odmora kući ja sam pošao u stanicu milicije na 
Murino. Milicija mi je izdala privremenu pograničnu objavu i 
rekla mi da obavezno poslije 10 dana moram poći u Sresko 
povjereništvo unutrašnjih poslova u Beranama da mi se izda 
legitimacija pogranične zone pošto se moja kuća nalazi u 
pograničnoj zoni, u opštini Murino. Poslije deset dana pošao 
sam u Berane gdje su mi izdali legitimaciju. Istog dana pošao 
sam u Sreski komitet Partije kod sekretara Todora Vojvodića 
(Đeda). Ispričao sam mu šta mi je potpukovnik UDB-e na 
Golom Otoku Radule Popović rekao da se javim u Sreski 
komitet radi zapošljenja. Sekretar me vrlo grubo primio i rekao 
mi je da mi on vrlo malo vjeruje da sam istinski revidirao stav i 
iskreno prešao na liniju CK Jugoslavije. Dalje mi je rekao da za 
sada ne mogu dobiti zaposlenje, pa ako to dokažem svojim 
radom na svim poljima djelatnosti, onda to može kasnije da 
bude. Istog dana sam pošao u sresku UDB-u da mi povrate 
stvari, koje su mi oduzete kada sam bio lišen slobode 1949. 
godine. U UDB-u sam našao šefa potpukovnika Mihajila 
Ojdanića. On mi je jedan dio stvari odmah uručio, a onda 
nastavio sa mnom da razgovara. Rekao mi je da treba da se 
aktivno založim u borbi protiv informbiroovaca i na svim 
konferencijama da raskrinkavam Rezoluciju Informbiroa. Dalje 
mi je rekao da radim na tome da se moj sin Čedo, koji se nalazi 
u Albaniji, preda, s tim što garantuje da mu se neće ništa desiti, 
niti će biti uhapšen. Onda je dalje rekao da on vjeruje da će 
vjerovatno ista grupa od emigranata iz Albanije doći kod moje 
kuće da sa mnom razgovara. „Mi ovdje u UDB-i, rekao je 

Ojdanić, imamo jednu tečnost otrovi koju bi ti mogao da uspeš 
u rakiju i tako bi mogao likvidirati čitavu grupu“. Ako bi ovo 
izvršio ja ti evo ovdje garantujem da ćemo ti odmah dati dobro 
zaposlenje i rehabilitovati te u red članova Partije." Ja sam mu 
na sve to odgovorio da ću raditi da se Čedo preda, ako se 
slučajno on bude prebacio iz Albanije. Što se tiče likvidiranja 
grupe ja sam rekao da to ne mogu učiniti iz razloga što znam da 
kada sam bio u toku rata u šumi prvo sam ponudio domaćina da 
popije rakiju pa smo tek onda mi uzimali da popijemo. Kada je 
Mihailo vidio da se ja ne slažem sa tim rekao je: ,,Pa dobro, neka 
ga sad, samo o ovome ne smiješ nikome da pričaš“. Ja sam onda 
pošao kući. Nakon kratkog vremena poslije toga ja sam 
primjećivao da milicija noću pravi zasjede kod moje kuće. Jedne 
noći na 20 metara od moje kuće naišao sam na zasjedu, gdje je 
bio Miljan Knežević kapetan milicije sa još dva milicionera i 
puškomitraljezom. Kada sam ja naišao pravo na njih Miljan se 
sa mnom pitao i otvoreno mi rekao da čeka neku grupu 
emigranata iz Albanije koja može da dođe kod moje kuće. U 
toku prošlog ljeta još dva puta sam primjećivao miliciju u blizini 
moje kuće. 

Sedmog maja 1953. godine pozvao me sekretar _Sreskog 
komiteta Partije iz Berana Đedo Vojvodić da se javim u Sreski 
komitet lično njemu i ja sam toga dana pošao u Komitet na njegov 
poziv. Đedo mi je odmah počeo govoriti da me zvao zbog mog 
sina Čeda, koji se nalazi u Albaniji. Rekao mi je da ukoliko se 
Čedo prebaci u toku ovog ljeta da radim da se preda. On mi je dao 
časnu riječ da mu se neće ništa desiti ako se predadne, niti će biti 
uhapšen niti jedan dan, nego naprotiv biće zapošljen i moći će 
nastaviti školovanje. Dalje je Đedo rekao: ,,Ovo što ti ja kažem to 
ti kaže predsjednik Vlade i CK Partije za Crnu Goru“. Onda je 
Đedo odmah zvao telefonom šefa sreske UDB-e potpukovnika 
(nejasno) Grbovića, rekao mu je da se nalazim kod njega u 
Komitetu i pitao ga da li što trebam njemu. Šef mu je reko da treba 

da pođem u UDB-u. Ja sam istog momenta pošao kod šefa UDB- 
e Grbovića. Grbović je odmah počeo sa mnom da razgovara po 
pitanjima radi kojih me je Đedo zvao, i rekao da se radi o predaji 
moga sina Čeda, govoreći da mu se neće ništa desiti. Rekao mi je: 
„Ovo što ti ja govorim, to ti govori Ranković“. Dalje mi je rekao 
da je njima stalo baš zbog moga sina Čeda, jer kako mi je rekao: 
„Ti imaš autoritet kod ovog naroda dobar i nama je stalo da se baš 
tvoj sin preda, jer ako se on preda ima mogućnosti da se ostali 
emigranti iz Albanije predadnu". Ja sam mu obećao da ću raditi 
da se Čedo predadne ukoliko se bude prebacio. Sa time se naš 
razgovor Završio. 

Poslije 20 dana došao je kod moje kuće kurir iz Opštinskog 
odbora sa Murine i rekao mi da se hitno javim predsjedniku 
opštine. Predsjednik mi je rekao da treba da sa mnom razgovara 
neki čovjek. Poslije deset minuta ušao je u kancelariju Odbora 
kapetan UDB-e Dmitar Perović. Perović mi je rekao da me 
pozvao po istom pitanju, po kojemu sam razgovarao prije neki 
dan sa Đedom Vojvodićem i potpukovnikom Grbovićem. Rekao 
mi je da se Čedo predadne ukoliko se prebaci iz Albanije. Dalje 
mi je Perović rekao, da pošto se on nalazi na terenu Plav — 
Murino, da mi i on daje časnu riječ, da ako se Čedo predadne da 
mu se neće ništa desiti, neće biti u zatvoru ni jedan dan, nego će 
se Čedu omogućiti dobro zaposlenje ili da nastavi školovanje. Ja 
sam mu obećao da ako se Čedo prebaci da ću ga ubjeđivati sa 
moje strane. 

Od kako sam došao iz zatvora — 4. juna 1952. godine — 
nikakvih drugih razgovora nijesam imao sa oficirima UDB-e. 

Kada sam došao sa Golog Otoka rečeno mi je da treba da se 
raskritikujem na konferenciji Fronta i da se samokritički 
osvrnem na svoje greške po pitanju Rezolucije. Ja sam im 
obećao ali nijesam htio izaći pred konferencijom po tom pitanju. 
Frontovske konferencije sam s vremena na vrijeme posjećivao, 
ali ni jedanput nijesam uzeo nikakvog učešća u diskusiji. 

Poslije moga hapšenja u januaru 1949. godine, za moju 
porodicu su nastali teški dani, ali se to naročito odrazilo poslije 
bjekstva moga sina Čeda za NR Albaniju. Odmah su mi uhapsili 
jednog sina i ženu. Ženu su mi premlatili i ona je umrla odmah 
pošto je izašla iz zatvora, a sina su mi potjerali u vojsku i poslije 
izvjesnog vremena su obavijestili da je umro. 

Sa mojim sinom Čedom koji se nalazio u Albaniji kao emi- 
grant od 1949. godine sastao sam se jedanput u septembru 1952. 
godine i sa njegovom grupom emigrirao sam 31. jula 1953. 
godine u NR Albaniju. 

Od kada sam došao sa Golog Otoka moje se kretanje 
kontrolisalo od agenata UDB-e. Bio sam obaviješten nekoliko 
puta u toku ove godine da na njihovim partijskim sastancima su 
pretresali moje pitanje i podvlačili da ja imam prema njihovoj 
partiji neprijateljsko držanje i da sam štetan po njihove interese. 
Takvo su stanje iznijeli članovi Partije na partijskom 
savjetovanju Opštinskog komiteta u Murinu. Ja sam o svemu 
tome bio obaviješten. Osjetio sam da mi jedino ostaje da budem 
uhapšen skorih dana, ili da postanem oruđe UDB-e, ili da bježim 
preko granice u NR Albaniju. Izabrao sam da pređem u NR 
Albaniju 30. jula 1953. godine krenuo sam od svoje kuće 
ilegalno u pet sati popodne, zajedno sa svoja dva sina koji su se 
nalazili kod kuće. U NR Albaniju sam stigao 31. jula 1953. 
godine, gdje se i danas nalazim. 

Da su moji iskazi tačni garantujem čašću." 


6. septembra 1953. godine Milovan Ćulafić 


i Ovaj autobiografski zapis dobili smo od Marinka Ćulafića, unuka autora. 

